Islamabad 1. januára (TASR) - Doteraz neznámy Afganský zväz mudžahedínov a utečencov požaduje súd pre hľadaného teroristu Usámu bin Ládina a bývalého vodcu fundamentalistického hnutia Taliban mullu Muhammada Umara.
Afganské médiá dnes informovali, že na východe krajiny sa objavili letáky s fotografiami týchto mužov a textom: "Toto sú čierne tváre histórie Afganistanu". Bin Ládin "odišiel z krajiny" a je "zradcom, ktorý spôsobil anarchiu vo všetkých krajinách, ktorými prechádzal," uvádza sa v letáku. Treťou "čiernou tvárou" na letáku je Gulbuddín Hekmatjár - bývalý afganský premiér a jeden z vojenských veliteľov z krvavej občianskej vojny.
Neznámy zväz v texte v paštúnskom jazyku vyzval obyvateľstvo, bojovníkov-mudžahedínov ako aj náboženských vodcov, aby odolali propagande "týchto vrahov". Bin Ládin, Umar a Hekmatjár sú proti mierovému procesu a prebiehajúcej obnove Afganistanu, uvádza sa v letáku rozdávanom najmä vo východnej provincii Kunar.
USA zatiaľ neúspešne hľadajú bin Ládina, ktorý je šéfom teroristickej islamistickej siete al-Káida, ako aj mullu Umara, vodcu zvrhnutého hnutia Taliban. Američania tiež pátrajú po Hekmatjárovi, keďže mu pripisujú viaceré minuloročné teroristické atentáty v Afganistane.